Toyota Etios vervang met beter StarletDie Toyota Starlet. (Foto: Verskaf) Die Toyota Etios is nie meer nie. Toyota se begrotingsbuksie uit Indië word vervang deur ŉ ander motortjie. Die Starlet het ook sy oorsprong in Indië as die Suzuki Baleno. Hy word daar deur die Maruti Suzuki-fabriek vervaardig. Dit is beslis ŉ reuseverbetering in terme van veiligheid, toerusting, bougehalte, verrigting… eintlik in elke denkbare aspek, selfs die toevoeging van ŉ outomatiese ratkas wat die Etios nooit gehad het nie. Die Starlet maak gebruik van Suzuki se TECT-platvorm wat heel goed vaar in veiligheidstoetse. Daar is ABS met EBD, remhulp en stabiliteitsbeheer. Die outomatiese modelle het wegtrekhulp. Die twee intreemodelle het twee lugsakke terwyl die XR-model ses het. Alle weergawes het ISOFIX-monteringspunte. Die Toyota Starlet. (Foto: Verskaf) Die Starlet maak gebruik van ŉ puik atmosferiese 1,4 dubbel-bonokas viersilinderpetrolenjin. Hy het aanpasbare kleptydreëling (VVT) en is baie lief vir omwentelinge. 68 kW is beskikbaar by 6 000 r/min en 130 Nm teen 4 200 r/min. Al klink die syfers nie enorm nie, die tjorrie self trek hy soos ŉ klein windhond. Dit is wel nie die volledige prentjie nie. Die enjin is ook fantasties lig op brandstof. Toyota beweer 5,1 ℓ/ 100 km op die handrat en dit bied ŉ reikafstand van oor die 700 km op ŉ 37 liter tenk. Ek het tans die XR-weergawe onder hande, en die spesifikasievlak beïndruk. Daar is klimaat- en spoedbeheer, parkeerhulp met truratkamera en ŉ inligtingstelsel met CarPlay en Android Auto. Die Starlet is met Toyota Connect toegerus wat WiFi en 15Gb gratis data bied. Dié toestel werk saam met die MyToyota-app en as mens eers geregistreer is bied dit oulike funksies soos om jou voertuig se diens te bespreek. Ons het al tyd met die Suzuki Baleno deurgebring – en ek het ŉ kort entjie met die Starlet gery. Dit is voorwaar ŉ lekker buksie, en ŉ ware winskoop teen die prys. Die reeks lyk só: Die reeks word gedek deur ŉ 3 jaar/ 100 000 km waarborg en 3 dienste diensplan met ŉ 15 000 km diensinterval. Ons sal weer behoorlik tyd saam met die Starlet deurbring – maar doen jouself ŉ guns en gaan toetsbestuur een by een van Toyota se meer as 220 handelaars.